Ŋga pra li mu kɔ kre, a Yesu na yo u twanfɛɛnlɛ pre pan na pe krɔ wru mbra yiɛklu tapla kre kro, mbe u leele pre wa kolo mbe pan.
Ŋga Yesu na leele pre wa kolo mu kɔ kre, a wre nunu na sɛ nyiɛtali nyua ka na. Yila na u kɔ wa.
Kre nyjila kre na krɔ kre da tapla kre lalaa, a fuflɛ naa gbuun na pe fnii, a pe yiɛ sɛɛ na sheli.
Kre nyjila kre na kie pe nyjila jijirɛ nyisee nyu na, a Yesu naa nyaari tapla kre yiɛ na, na shie u twanfɛɛnlɛ pre pan.
Ŋga u twanfɛɛnlɛ pre na u nya na u nyaari nyumu kre yiɛ na kre, fiɛrɛ na pe yii, a praa jawa na gboo wi, kra tia praa gble leni.
Titɛɛ kre nu, a Yesu na paara na pe ni mbo, “E eyɛ gbun yii, mi wi, kena yaa fiɛ.”
A Peter na kna mna yo Yesu pan mbo, “Ni Tafun, na ŋu wi kain kre, ti mbe ni nyaari nyumu ŋga yiɛ na mbe pan mu jaara.”
A Yesu na kna mbo, “Yiri mu pan!” A Peter na yili krɔ kre lam mu to tapla kre yiɛ na, na nyaari na shie Yesu pan.
Ŋga Peter na nya imi fuflɛ kre nyumu kre mɔŋɔi ma kre, fiɛrɛ na u yii, to, a wraa tri tapan, ŋga wra ki nya ma kre, a wra gble fɔɔri mu le mbo, “Ni Tafun, ni shɔ.”
A Yesu na kɛ tini mu u fa mu yii, mna kna mu yo u pan mbo, “Mu shɔnlie fiɛn kpa, mni a mu mu jawala pe shiin shiin ŋga hin?”
A Yesu na Peter yii, a pe kro shiin na le krɔ kre lam.
A leele pre kro naa kosie kani na yiri na yuu mbo, “Kpra na, Nyiɛkpɔɔ Biblɔ titi wi ŋu.”
Ŋga pra tapla kre kun kre, pra to Gennesaret tra nu.
Leele pre praa wa wa kre na Yesu nya mna u chin, titɛɛ kre nu, a praa feni na pe yambla wru na paan Yesu pan. Ki nsra da nyjila ka, na pe pan na tra kre yambla kro ni mu ble Yesu yiɛ,
na u tali na u ti mbe yambla pre kɛnyi taa u dodoŋgi nyu na. A mblɛ pra ja mna kɛ taa u dodoŋgi na pre kro na saanla.